ดอลล์ปรับตัวขึ้น คาดเฟดขึ้นดอกเบี้ยในปีนี้
ดอลลาร์สหรัฐปรับตัวขึ้นเมื่อเทียบสกุลเงินหลักอื่นๆเมื่อคืนนี้ (20 ก.ค.) จากกระแสคาดการณ์ที่ว่าธนาคารกลางสหรัฐ (เฟด) จะปรับขึ้นอัตราดอกเบี้ยภายในปีนี้
21 ก.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.0824 ดอลลาร์สหรัฐ จาก 1.0851 ดอลลาร์สหรัฐ ขณะที่เงินปอนด์ลดลงที่ 1.5560 ดอลลาร์สหรัฐ จากระดับ 1.5609 ดอลลาร์สหรัฐ
 ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 124.30 เยน จาก 124.09 เยน และเพิ่มขึ้นเมื่อเทียบกับฟรังก์สวิสที่ระดับ 0.9646 ฟรังก์ จาก 0.9611 ฟรังก์
ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7370 ดอลลาร์สหรัฐ จากระดับ 0.7378 ดอลลาร์ แนวโน้มที่เฟดจะคุมเข้มนโยบายการเงินในปีนี้เป็นปัจจัยที่ช่วยให้ดอลลาร์สหรัฐปรับตัวแข็งแกร่ง ขณะที่นางเจเน็ต เยลเลน ประธานเฟดได้แถลงนโยบายการเงินรอบครึ่งปีต่อสภาคองเกรสเมื่อสัปดาห์ที่แล้ว โดยระบุว่า จะมีการปรับขึ้นอัตราดอกเบี้ยภายในปีนี้ หากเศรษฐกิจสหรัฐยังคงมีการขยายตัว
นอกจากนี้ นายเจมส์ บูลลาร์ด ประธานเฟด สาขาเซนต์หลุยส์ กล่าวในการให้สัมภาษณ์เมื่อวานนี้ว่า มีความเป็นไปได้อย่างมากที่เฟดจะปรับขึ้นอัตราดอกเบี้ยในการประชุมเดือนก.ย.
“ผมมองว่ามีโอกาส 50% ที่เฟดจะปรับขึ้นเป้าหมายอัตราดอกเบี้ยระยะสั้นในเดือนก.ย.” นายบูลลาร์ดกล่าว
ขณะเดียวกัน นักลงทุนต่างก็จับตาสถานการณ์หนี้กรีซ หลังจากที่ธนาคารในกรีซได้กลับมาเปิดทำการอีกครั้งเมื่อวานนี้ หลังปิดให้บริการมาเป็นเวลา 3 สัปดาห์ เพื่อป้องกันการล่มสลายของระบบการธนาคารทางด้านกองทุนการเงินระหว่างประเทศ (IMF) เปิดเผยว่ากรีซได้ชำระคืนหนี้ค้างชำระราว 2 พันล้านยูโรแก่ IMF แล้ว ดังนั้น กรีซจึงไม่มีหนี้ค้างชำระกับ IMF อีกต่อไป